EFF: ‘Springbok-rugby ŉ simbool van wit oppergesag’Faf de Klerk vier fees ná die Springbokke met Engeland afgereken het (2 November 2019) (Foto: AP Photo/Christophe Ena) Die EFF het weer Dinsdag geweier om die Springbok-rugbyspan geluk te wens en gesê daar sal geen rasse-enigheid in Suid-Afrika wees voordat rykdom nie eweredig verdeel word en die land teruggegee word aan dié van wie dit gevat is nie. Lede van die parlement het Dinsdag gedebatteer oor of hulle ŉ mosie moet aanvaar om die Springbok-rugbyspan geluk te wens met die sege in die Wêreldbeker-rugbytoernooi. Tydens die debat het die EFF-LP Mbuyiseni Ndlozi gesê die oproep om die nasionale span te ondersteun is ŉ vorm van mishandeling van swart mense. Dit is omdat hulle gevra word om ŉ sportsoort heilig te verklaar, wat steeds tekenend is van wit oppergesag. “Die Springbok as simbool is soortgelyk aan ‘Die Stem’ en beklemtoon die wit oppergesag in ons samelewing. Dit is hoekom ons rugbyspan oorheers word deur wit mense. Dit reflekteer die feit dat wit mense die afgelope 25 jaar verandering in ons samelewing teenstaan,” het Ndlozi gesê. EFF-woordvoerder Mbuyiseni Ndlozi. (Foto: Facebook) Hy het ook gesê die feesviering met die Bokke se terugkeer was nie eg nie, omdat dit van swart mense verwag het om deel te word van ŉ nagemaakte idee van transformasie. Ndlozi het verder gesê dat Springbok-kaptein Siya Kolisi ŉ wit skool (Grey High School in Port-Elizabeth) moes bywoon om aanvaar te word in die span. “Daar is meer swart mense in die Oos-Kaap as wat daar wit mense in Suid-Afrika is,” het hy gesê. Hy het ook verwys na die klag van haatspraak teen Bokslot Eben Etzebeth. “Hoekom moet ons hierdie span ondersteun wat, as hulle bymekaar is, ons bobbejane noem?” In teenstelling hiermee het pres. Cyril Ramaphosa die span weer eens gelukgewens met hul inspirerende voorbeeld van wat Suid-Afrika kan vermag wanneer verskillende rasse met mekaar saamwerk.